J E G Y Z Ő K Ö N Y V

Készült: Sály Község Önkormányzatának Képviselő-testülete 2025. január 28-án 09.00 órai kezdettel tartott nyílt üléséről.

Az ülés helye: Sály Község Önkormányzatának tanácskozóterme.

Jelen vannak: Hócza József polgármester, Szente Imre alpolgármester, Farkas Zoltán, Kolossa Sándor, dr. Nagy Jánosné, Szabó Valéria és Vanczák Róbert képviselők.

Hócza József polgármester: Megállapította, hogy az ülés határozatképes, az ülést megnyitotta.

Jegyzőkönyvvezető: Dr. Molnár Sándor jegyző.

Jegyzőkönyvhitelesítőknek: Szente Imre alpolgármestert és Vanczák Róbert képviselőt kérte fel.

Hócza József polgármester: köszöntötte a megjelenteket, külön tisztelettel köszöntötte dr. Molnár Sándor jegyzőt. Ismertette a megtárgyalásra kerülő javasolt napirendet.

JAVASOLT N A P I R E N D

1./ Sályi Hétszínvirág Óvoda és Konyha alapító okiratának módosítása.

Előadó: Hócza József polgármester.

2./ Az önkormányzat Szervezeti és Működési Szabályzatának felülvizsgálata.

 Előadó: dr. Molnár Sándor jegyző

3./ Indítványok, javaslatok.

4./ Települési támogatások elbírálása. (zárt ülés)

Hócza József polgármester: kérte a képviselő-testületet, hogy fogadják el a napirendi javaslatot, jegyzőkönyvvezető, jegyzőkönyvhitelesítők személyére tett javaslatot.

A képviselő-testület egyhangúlag elfogadta

a napirendet, valamint a jegyzőkönyvvezető és jegyzőkönyvhitelesítők személyére tett javaslatot.

Elfogadásra került napirendi pontok:

1./ Sályi Hétszínvirág Óvoda és Konyha alapító okiratának módosítása.

Előadó: Hócza József polgármester.

2./ Az önkormányzat Szervezeti és Működési Szabályzatának felülvizsgálata.

 Előadó: dr. Molnár Sándor jegyző

3./ Indítványok, javaslatok.

4./ Települési támogatások elbírálása. (zárt ülés)

**Napirend tárgyalása**

1./ Sályi Hétszínvirág Óvoda és Konyha alapító okiratának módosítása.

Előadó: Hócza József polgármester.

Hócza József polgármester: tájékoztatta a képviselő-testületet, hogy a közösségi konyha beüzemeléséhez szükséges a Sályi Hétszínvirág Óvoda és Konyha alapító okiratának módosítása, telephely bejegyzéssel. A telephely elnevezését is meg kell adniuk. Javasolta, hogy a telephely elnevezése Sályi Hétszínvirág Óvoda és Konyha telephelye legyen.

A közösségi konyha megépült, lejárt projekt, a konyha megnyitásáról a legrövidebb időn belül gondoskodni kell, egyéb nyitva álló helyiség biztosításával.

Igyekszik eljárni, hogy a konyha megnyitásáról a legrövidebb időn belül tudjanak gondoskodni, nehogy visszafizetési kötelezettségük keletkezzen abból, hogy a lezárt projekt még nem kezdte meg a működést.

A képviselő-testület az előterjesztéssel egyetértett, s 7 igen, 0 nem szavazattal, 0 tartózkodással elfogadta a módosító javaslatot a Sályi Hétszínvirág Óvoda és Konyha alapító okiratának módosítására, a telephelyének bejegyzésével.

**Sály Község Önkormányzata Képviselő-testületének**

**1/2025.(I.28.) sz. határozata:**

Tárgy: Sályi Hétszínvirág Óvoda és Konyha (székhelye: 3425 Sály, Deák F. u. 56/B.) alapító okiratának módosítása, szolgáltatói nyilvántartásba történő bejegyzés módosítása, új telephely bejegyzése, melynek helyszínéről történik az étkeztetés szolgáltatás biztosítása. (3425 Sály, Kossuth Lajos utca 74-76. )

Sály Község Önkormányzatának képviselő-testülete új telephely bejegyzésével (3425 Sály, Kossuth Lajos. utca 74-76. ) módosítja a Sályi Hétszínvirág Óvoda és Konyha alapító okiratát a Magyar Államkincstárnál a Törzskönyvi bejegyzés módosítását, majd kérelmezi a szolgáltatói nyilvántartásba történő módosítását.

1. **Az Alapító Okirat 1.2. pontja a következő 1.2.2. telephelye(i) alponttal egészül ki.**

|  |  |  |
| --- | --- | --- |
|  | telephely megnevezése | telephely címe |
| 1 | Sályi Hétszínvirág Óvoda és Konyha telephelye. | 3425 Sály, Kossuth Lajos utca 74-76. |

Sály Község Önkormányzatának képviselő-testülete felhatalmazza a polgármestert, hogy az S0552050 ágazati azonosítójú engedélyes szolgáltatást nem nyújtó székhellyé történő átminősítéséről intézkedjen. A szolgáltatást nem nyújtó székhelyen tálaló konyha kialakításáról gondoskodjon.

Sály Község Önkormányzat képviselő Testülete a Sályi Hétszínvirág Óvoda és Konyha Szakmai Programjának és Működési Szabályzatának módosítását elfogadta.

A Képviselő-testület felkéri és felhatalmazza a polgármestert az alapító okirat módosításával szükséges intézkedések megtételével, majd ezt követően a határozat végrehajtásához szükséges kérelmet a Borsod-Abaúj-Zemplén Megyei Kormányhivatal Hatósági Főosztály Szociális és Gyámügyi Osztályához nyújtsa be.

A képviselő-testület felhatalmazta a polgármestert, hogy a Sályi Hétszínvirág Óvoda és Konyha telephely bejegyzésével kapcsolatosan teljes körűen eljárjon, ha szükséges az ügyintézés során a módosításokat elvégezze.

Felelős: Hócza József polgármester

Határidő: azonnal

2./ Az önkormányzat Szervezeti és Működési Szabályzatának felülvizsgálata.

 Előadó: dr. Molnár Sándor jegyző

Dr. Molnár Sándor jegyző: tájékoztatta a képviselő-testületet, hogy kötelezettségük a Szervezeti és Működési Szabályzatuk felülvizsgálata, ha az alakuló ülésen erre nem került sor, az alakuló ülést követően. A Szervezeti és Működési Szabályzat valamennyi képviselő részére egységes szerkezetben megismerés céljából kiküldésre került. A Szervezeti és Működési Szabályzat 2018. évben készült, amely 2019. évben módosításra került a Kormányhivatal felhívására. A képviselő-testület, amennyiben rendben lévőnek látja, nem látja szükségét a módosításnak, akkor a felülvizsgálatot lezárhatja módosítások nélkül, melyre vonatkozóan javaslattal élt. A Függelékek tekintetében szükséges a módosításokat végrehajtani, az önkormányzati képviselők, bizottság tagjainak változása miatt.

A képviselő-testület a módosított, 8/2018.(VI.25.) önkormányzati rendeletét a Szervezeti és Működési Szabályzatáról felülvizsgálta, amelyet nem kívánt módosítani.

A képviselő-testület 7 igen, 0 nem szavazattal, 0 tartózkodással az alábbi határozatot hozta:

**Sály Község Önkormányzata Képviselő-testületének**

**2/2025.(I. 28 .) sz. határozata**

Tárgy: Az önkormányzat Szervezeti és Működési Szabályzatának felülvizsgálata.

Sály Község Önkormányzatának Képviselő-testülete a Magyarország helyi önkormányzatairól szóló 2011. évi CLXXXIX. törvény 43. § (3) bekezdése alapján felülvizsgálta a Szervezeti és Működési Szabályzatáról szóló, módosított 8/2018.(VI.25.) önkormányzati rendeletét.

A képviselő-testület a felülvizsgálat alapján nem tartja indokoltnak új SZMSZ rendelet alkotását, illetve a hatályos rendelet módosítását.

Felelős: Dr. Molnár Sándor jegyző

Határidő: azonnal.

A képviselő-testület 7 igen, 0 nem szavazattal, 0 tartózkodással az alábbi határozatot hozta:

**Sály Község Önkormányzata Képviselő-testületének**

 **3/2025.(I. 28 .) sz. határozata**

Tárgy: SZMSZ rendelet 1. és 2. függelékének módosítása.

Sály Község Önkormányzatának Képviselő-testülete megtárgyalta az előterjesztést és a következő határozatot hozta:

Sály Község Önkormányzatának Képviselő-testülete az Önkormányzat Szervezeti és Működési Szabályzatáról szóló módosított 8/2018.(VI.25.) önkormányzati rendelete 1. és 2. függelékét a 2024. június 9-ei helyi önkormányzati képviselő- és polgármester-választás eredményének és az állandó bizottságok személyi összetételének megfelelően, a jegyzőkönyvhöz mellékelt formában és tartalommal módosítja.

Felelős: Dr. Molnár Sándor jegyző

Határidő: azonnal.

3./ Indítványok, javaslatok.

Hócza József polgármester: tájékoztatta a képviselő-testületet a közfoglalkoztatási program indulásáról, 14 fő foglalkoztatottal számolhatnak. A program keretében célkitűzés a Toldi és a Rózsavári (özvegy asszonyok utcája) utak zúzottkővel való borítása. További elképzelés hosszabb időtartamú program keretében + 15 fő foglalkoztatása. A jelenlegi munkavezető nyugdíjba fog vonulni, helyette megfelelő embert kell találniuk a munka koordinálása, felügyelete céljából.

A program keretében lehetőség van gépbeszerzésre, ágaprító gép beszerzése szükséges lenne.

A képviselő-testület a polgármester tájékoztatását tudomásul vette, s 7 igen, 0 nem szavazattal, 0 tartózkodással az alábbi határozatot hozta:

**Sály Község Önkormányzata Képviselő-testületének**

**4/2025.(I. 28 .) sz. határozata**

Tárgy: Ágaprítógép beszerzése.

Sály Község Önkormányzatának Képviselő-testülete szükségesnek tartja ágaprítógép beszerzését, a 2025. évi közfoglalkoztatási programban tervezett munkák elvégzéséhez, melyet a 2025. évi Járási Startmunkaprogram kertében kíván megvásárolni.

A képviselő-testület tudomásul veszi, hogy a munkaprogram keretében megvásárolni kívánt géphez 400.000 Ft támogatást tud igénybe venni.

Amennyiben az ágaprító gép 400.000 Ft feletti összegben kerül megvásárlásra, az önkormányzat a különbözetet a vételárra vonatkozóan saját forrásból, 2025. évi költségvetési terhére fedezi.

Felelős: Hócza József polgármester

Határidő: azonnal.

Hócza József polgármester: tájékoztatta a képviselő-testületet, hogy az online csalásokkal kapcsolatosan a szerdai napon 14.00 órától a Mezőkövesdi Rendőrkapitányság tájékoztatást tart. Sály kiemelet település lett, így folyamatos rendőri felügyeletre számíthatnak. Jelezte, hogy február 18-án (kedd) 10.00 órai kezdettel kerekasztal megbeszélést tartanak a rendőrkapitányság, polgárőrség részvételével.

Továbbra is problémaként kell kezelni a kóbor ebek befogását, azonban az állatok befogása után az elhelyezésükre vonatkozóan a megyében egyenlőre nincs szabad hely. Javasolta, hogy a képviselő-testület mérje fel, írja össze a községben az ebeket, majd történjen meg a micro-chippel való ellátásuk. Csak ezt követően tudják az ebtulajdonost felelősségre vonni.

Az illegális hulladékok felszámolására intézkedéseket kell hozniuk, felszólította az elhanyagolt ingatlanok tulajdonosait, hogy rendezzék a környezetet.

Az ebek összeírása során fel tudják mérni a településen az elhanyagolt portákat is.

Szabó Valéria képviselő: a Kossuth L. u. 72. sz. alatti ingatlan rendkívül elhanyagolt, jelentős szemét halmozódott fel ott is.

Tájékoztatta arról a testületet, hogy február 15-éig be kell terjeszteni a 2025. évi költségvetést, melyet előzőleg az Ügyrendi- gazdasági bizottság meg kell, hogy tárgyaljon.

Javasolta, hogy a költségvetést tárgyaló ülésüket február 13. napján tartsák.

Farkas Zoltán képviselő: folyamatosan amortizálódik le a falu, tapasztalható, hogy az elhagyott pincéket megtöltötték szeméttel, továbbá a kutakat is. Lomtalanítást kellene szervezni, továbbá konténereket rendelni a tetemes mennyiségű szemétnek.

Vanczák Róbert bizottsági elnök: bejelentette a képviselő-testületnek, hogy lovas rendőrök érkezése várható 1-2 hét időtartamra, melyet üdvözölt a képviselő-testület.

Továbbá javasolta, hogy az élelmiszerboltokhoz reggel iskolakezdés előtt vállaljon szolgálatot a polgárőrség, hogy megakadályozzák a bolt előtti szemetelést.

Kolossa Sándor képviselő: elhangzott az utóbbi ülésen, hogy ebrendeletet alkothat a képviselő-testület, kérdése, hogy hol tart ez a folyamat? A településen is jelentős a gyorshajtók száma. Ezen a területen is intézkedések megtételére, kell, hogy sor kerüljön. Jó célt szolgálna a fekvőrendőr, esetleg traffipax elhelyezése, vagy lassító járdasziget.

Balesetveszélyes a Gárdonyi Géza utcán parkoló kamion.

A díszpolgári címek adományozására szóló rendelet előkészítése folyamatban van?

Választópolgárok keresték meg azzal a kérdéssel, hogy igaz-e, hogy Fekete Jánosné volt polgármester az önkormányzatnál tanácsadói tevékenységet lát el?

Javasolta, hogy a roma nemzetiségi önkormányzat kerüljön meghívásra a testületi ülésekre.

Jelezte, hogy vállal polgárőrszolgálatot az Ildikó ABC előtt csütörtök reggel.

Dr. Nagy Jánosné képviselő: csatlakozott Kolossa Sándorhoz, s jelezte, hogy részt fog venni polgárőrként a rendfenntartásban. Javasolta továbbá, hogy a térfigyelő kamerák működtetése érdekében tegyenek lépéseket, hatalmas a gond, az üresen lévő házakat folyamatosan rongálják, s amit tudnak eltulajdonítanak.

Kérdése volt, hogy körvonalazódnak-e a 2025. évi költségvetés sarokszámai? Illetőleg van-e információ a tavalyi maradvány pontos összegéről?

Dr. Molnár Sándor jegyző: ebrendeletet alkothat a testület, de az ebtartásra vonatkozó felsőbb szintű szabályok vonatkoznak az ebtartásra, nincs szükség külön helyi szabályozásra.

A Gárdonyi Géza után parkoló gépjárművel kapcsolatosan már egy ízben megkeresésre került a Magyar Közút, ahonnét szakember a helyszínen szemlét tartott. Ebben a kérdésben intézkedni fognak. Javasolt azonban, hogy az önkormányzat újabb megkereséssel éljen tiltó tábla kihelyezése érdekében.

Farkas Zoltán képviselő: Bükkábrányban kiépítésre került egy parkoló, amelyet igénye tudnak venni a teher gépjárművek.

Hócza József polgármester: válaszolt Kolossa Sándor képviselő kérdésére, s elmondta, hogy nincs valóságalapja annak, hogy Fekete Jánosné volt polgármester tanácsadói feladatokat látna el az önkormányzatnál.

A 2025. évi költségvetési fő irányszámai hasonlóak az elmúlt évihez képest. A 2024. évi maradvány nem került felhasználásra.

Vanczák Róbert bizottsági elnök: a gépjárműadó, illetőleg iparűzési adó hátralékok behajtását fontosnak tartaná.

Dr. Molnár Sándor jegyző: a bizottsági elnököt tájékoztatta, hogy 2021. január 1-jétől az állami adóhatóság hajtja be a tartozásokat, különös tekintettel kitért a gépjárműadó tartozásoknál arra, hogy egyes esetekben a gépjármű forgalomból történő kivonása is előfordulhat.

Szabó Valéria képviselő: a Kossuth utca egyik szakaszánál a gépjárművel közlekedőkre is nagy veszélyt jelent a „Lengyel féle ingatlan”-nál lévő vízárok, a mélysége miatt a kanyarulatnál balesetveszélyes.

Hócza József polgármester: a csapadékvíz-elvezetés kivitelezési munkáival ez a probléma is megoldást nyer.

A projekt kivitelezője hamarosan felvonul a munkaterületre.

Tájékoztatta a képviselőket arról, hogy egyenlőre még nem jelentek meg a 2025. éves pályázati projektek pályázati kiírásai. A képviselő-testület a lehetőségeket ismerve tud majd dönteni, hogy milyen projektre akar pályázni.

Hócza József polgármester: a nyílt ülést 11,10 órakor berekesztette, kérte hogy ülésüket zárt üléssel folytassák.

K.m.f.

Dr. Molnár Sándor Hócza József

 jegyző polgármester

Szente Imre Vanczák Róbert

jegyzőkönyvhitelesítők